Diari Oficial de la Generalitat Valenciana


Sumari del DOGV 6257, del 30-04-2010 (2010/4681)

ORDRE 7/2010, de 20 d'abril, de la Conselleria de Benestar Social, per la qual es convoca la segona edició dels Premis Construint Municipis Iguals en Oportunitats, dirigits als ajuntaments que tinguen implantats plans municipals d'igualtat d'oportunitats.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6257

Data del DOGV
:   30-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4681


Data del document
:   20-04-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 7/2010, de 20 d'abril, de la Conselleria de Benestar Social, per la qual es convoca la segona edició dels Premis Construint Municipis Iguals en Oportunitats, dirigits als ajuntaments que tinguen implantats plans municipals d'igualtat d'oportunitats. [2010/4681]
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i a evitar tots els obstacles que impedixen aconseguir una participació equilibrada de les dones i els hòmens en l'àmbit públic i privat.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Homes. Així mateix, estes accions s'arrepleguen en les polítiques d'igualtat que el Consell duu a terme amb l'objectiu d'incorporar la transversalitat de gènere en les polítiques d'acció positiva de l'administració valenciana.
La Direcció General de la Dona i per la Igualtat, de la Conselleria de Benestar Social, és l'òrgan directiu a què, segons el Decret 141/2009, de 18 de setembre, del Consell, corresponen, entre altres funcions, les d'elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, en particular per mitjà de l'eliminació de la discriminació de la dona, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural en l'àmbit de la Comunitat Valenciana.
La Direcció General de la Dona i per la Igualtat, per a impulsar l'elaboració i implantació de plans d'igualtat en els municipis de la Comunitat Valenciana, està desplegant diverses iniciatives, entre les quals es troba la convocatòria dels Premis Construint Municipis Iguals en Oportunitats, dirigits als ajuntaments que hagen elaborat i implantat plans municipals d'igualtat d'oportunitats.
En virtut del que s'ha exposat i fent ús de les facultats conferides pel Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social; l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i l'article 28 de la Llei 5/1983, de 30 de desembre, del Consell,
ORDENE
Article 1
Constituïx l'objecte de la present ordre la convocatòria de la segona edició dels Premis Construint Municipis Iguals en Oportunitats i l'aprovació de les bases per les quals es regirà l'esmentada convocatòria, que figuren com a annex I.
Article 2
1. La convocatòria que regula la present ordre es finançarà a càrrec del capítol IV del pressupost de la Generalitat per a l'exercici econòmic 2010, programa pressupostari 08.94.29.607.59.6, línia de subvenció T7140.
2. Els premis comptaran amb una dotació màxima de 10.000 euros, d'acord amb la distribució següent: un premi de 4.000 euros per a municipis de fins a 10.000 habitants i un premi de 6.000 euros per a municipis de més de 10.000 habitants.
3. Les ajudes concedides per mitjà d'esta ordre no precisen de la seua notificació a la Comissió Europea, per no reunir tots els requisits de l'apartat 1 de l'article 107 del TFUE, atés que el destinatari directe de la subvenció és una entitat local, que exercix poders públics i té caràcter d'administració pública.
DISPOSICIONS FINALS
Primera
S'autoritza la Sotssecretaria de la Conselleria de Benestar Social i la Direcció General de la Dona i per la Igualtat perquè en l'àmbit de les seues competències adopten les mesures necessàries per al desplegament i aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que posa fi a la via administrativa, podrà ser recorreguda potestativament en reposició, o bé podrà interposar-se directament contra ella recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant la consellera de Benestar Social en el termini d'un mes a comptar des de l'endemà de la seua publicació, d'acord amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjudici que puga interposar-se qualsevol altre recurs que s'estime pertinent.
València, 20 d'abril de 2010
La consellera de Benestar Social,
ANGÉLICA SUCH RONDA
ANNEX I
Bases
Primera. Objecte
Constituïx l'objecte de les presents bases, la convocatòria de la segona edició dels Premis Construint Municipis Iguals en Oportunitats, destinats a aquells ajuntaments que hagen elaborat i implantat plans municipals d'igualtat d'oportunitats.
Segona. Participants
Hi podran participar tots els ajuntaments pertanyents a municipis sitis en l'àmbit territorial de la Comunitat Valenciana que hagen elaborat i implantat plans municipals d'igualtat d'oportunitats.
Tercera. Exclusions
Queden exclosos d'esta convocatòria, excepte aprovació d'un nou Pla Municipal d'Igualtat d'Oportunitats, els ajuntaments que hagen resultat premiats en anteriors edicions.
Quarta. Lloc i termini de presentació
1. Les sol·licituds de participació en esta convocatòria de premis s'ajustaran al model que figura com a annex II d'esta ordre i podran presentar-se en qualsevol de les tres seus de la Direcció General de la Dona i per la Igualtat (carrer de Nàquera, núm. 9, CP 46691, de València; carrer d'Òscar Esplà, núm. 33-35, CP 03129, d'Alacant, i carrer de l'Ensenyament, núm. 10, CP 12214, de Castelló de la Plana), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació de sol·licituds serà d'un mes comptat a partir de l'endemà de la publicació d'esta convocatòria en el Diari Oficial de la Comunitat Valenciana.
Cinquena. Documentació
1. Junt amb la sol·licitud, cada ajuntament participant haurà d'aportar la documentació següent:
a) El Pla Municipal d'Igualtat d'Oportunitats que presenta als premis convocats per mitjà de la present ordre.
b) Certificat de l'acord del Ple de l'entitat local o de la Junta de Govern Local o decret d'alcaldia, segons siga procedent, referent a l'aprovació del Pla Municipal d'Igualtat d'Oportunitats.
c) Estudi de necessitat realitzat prèviament a l'elaboració del Pla.
d) Declaració del conjunt d'ajudes concedides per al desplegament del Pla procedents d'altres administracions públiques o d'altres ens públics o privats.
e) Certificat de l'ajuntament on s'especifique el grau d'implantació del Pla en la data de la seua presentació a estos premis, indicant expressament accions i pressupost executat.
f) Fitxa de manteniment de tercers, degudament emplenada, que s'adjunta com a annex III d'esta ordre.
g) Declaració responsable, inclosa en l'apartat C del model de sol·licitud, en què es faça constar que l'ajuntament no esta sotmés en cap de les prohibicions per a obtindre la condició de beneficiari de subvencions públiques, de conformitat amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
2. Els plans municipals d'igualtat d'oportunitats podran presentar-se en castellà i en valencià.
3. Quan la sol·licitud no reunisca els requisits exigits, o no s'acompanye la documentació que s'assenyala en estes bases, es requerirà a l'ajuntament perquè en el termini de 10 dies esmene la falta o acompanye els documents preceptius, amb indicació que, si no ho fera, es tindrà per desistida la seua petició, prèvia resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Jurat i resolució dels premis
1. La competència per a resoldre la present convocatòria correspon a la directora general de la Dona i per la Igualtat, per delegació de la consellera de Benestar Social, previ veredicte vinculant del jurat, una vegada examinats els plans presentats.
2. El jurat avaluador dels plans tindrà la composició següent:
a) Presidència: la consellera de Benestar Social, o persona en qui delegue.
b) Vicepresidència: la directora general de la Dona i per la Igualtat, o persona en qui delegue.
c) Vocals: tres representants de la Federació Valenciana de Municipis i Províncies, un o una representant per cada una de les províncies de la Comunitat Valenciana.
d) Secretaria: un tècnic o una tècnica de la Direcció General de la Dona i per la Igualtat especialista en temes de dona, nomenat per la Presidència, que actuarà amb veu, però sense vot, i assessorarà sobre qüestions tècniques.
3. La identitat de les persones que componen el jurat es farà pública al tauler d'anuncis de la Direcció General de la Dona i per la Igualtat amb anterioritat a la formulació de la proposta de resolució dels premis.
4. El jurat queda facultat per a resoldre qualsevol incidència que puga presentar-se en el transcurs de les deliberacions i la seua resolució és inapel·lable, que s'adoptarà per majoria simple.
5. El jurat podrà proposar, motivadament, que es deixe desert qualsevol dels premis.
Setena. Termini de resolució
El termini de resolució de la convocatòria finalitzarà el 30 de setembre de 2010.
Huitena. Publicació de la resolució
La resolució de la convocatòria es farà pública al tauler d'anuncis de la Direcció General de la Dona i per la Igualtat i en la pàgina web , secció dona.
Novena. Criteris de selecció
1. El jurat examinarà els treballs presentats i formularà la corresponent proposta de resolució de la convocatòria tenint en compte els criteris de selecció següents:
a) Caràcter innovador del pla.
b) Grau d'implantació del pla fins a la data en què es presenta als premis.
c) Àrees d'intervenció del pla i programes en cada àrea.
d) Viabilitat del pla en el seu conjunt.
2. La puntuació serà d'un quart per cada un dels criteris.
3. L'acta del jurat reflectirà el nombre de plans presentats, i també els ajuntaments que resulten premiats.
Deu. Premis
Els premis a atorgar es classifiquen en dos categories:
1. Un premi dotat amb 6.000 euros per a municipis de més de 10.000 habitants.
2. Un premi dotat amb 4.000 euros per a municipis de fins a 10.000 habitants.
Onze. Acceptació de les bases
El fet de prendre part en esta convocatòria significa l'acceptació d'estes bases.